D

2.1 ปัจจัยความเสี่ยง

ความเสี่ยงทางด้านการตลาด

ตลาดในประเทศ รายได้จากการขายของกลุ่มบริษัท 65% เป็นการขายในประเทศ โดยเน้นที่
ผลิตภัณฑ์น้ำมันหล่อลื่น และจาระบีเป็นหลัก ซึ่งมีการแข่งขันค่อนข้างสูงทั้งในด้านราคาและคุณภาพ
แต่ผลิตภัณฑ์ของบริษัทยังคงเป็นที่ยอมรับของตลาดอย่างเสมอมาเพราะบริษัทมีนโยบายด้านการตลาดที่เน้นการบริการที่ดี
โดยมีพนักงานขายและทีมงานบริการด้านการขายที่ได้รับการฝึกอบรมให้เข้าใจลักษณะของผลิตภัณฑ์และมีเข้าใจในความต้องการของตลาดเป็นอย่างดี
จึงทำให้สภาวะการแข่งขันในตลาดไม่ส่งผลกระทบต่อผลการดำเนินงานของบริษัทอย่างมีนัยสำคัญ
โดยยอดการจำหน่ายในประเทศของปี 2546 จะสูงกว่าปี 2545 ถึง 34.43 ล้านบาท

ตลาดต่างประเทศ รายได้จากการขายของกลุ่มบริษัท 25%
เป็นการขายต่างประเทศโดยผลิตภัณฑ์แบตเตอรี่รถยนต์เป็นหลัก และอีก 10%
เป็นรายได้จากประเทศชายแดนเพื่อนบ้าน ซึ่งเป็นการขาย น้ำมันหล่อลื่น และ จาระบี
สำหรับการค้าแบตเตอรี่ต่างประเทศ
บริษัทได้กระจายความเสี่ยงโดยการขายลูกค้าที่อยู่ในหลายๆทวีป
เพื่อมิให้มีผลกระทบหากเกิดเหตุการณ์วิกฤตทางเศรษฐกิจ
อีกทั้งบริษัทได้พัฒนาคุณภาพสินค้าอย่างต่อเนื่องจนเป็นที่ยอมรับของผู้บริโภคในต่างประเทศ
ซึ่งมีผลทำให้ต้องขยายโรงงานเพื่อเพิ่มกำลังการผลิตให้พอกับความต้องการของลูกค้าที่มีมากขึ้น
ส่วนลูกค้าประเทศชายแดน บริษัท ใช้นโยบายขายเช่นเดียวกับลูกค้าในประเทศ
โดยให้การบริการและส่งเสริมการขายที่ดีเลิศอย่างสม่ำเสมอ
ทำให้มีความสัมพันธ์อันต่อเนื่องและยาวนาน คาดว่าความเสี่ยงคงจะไม่เกิด

ความเสี่ยงทางด้านการเงินและอัตราแลกเปลี่ยน

จากการดำเนินธุรกิจของบริษัทที่ดีอย่างต่อเนื่องมาโดยตลอด
จึงเป็นที่เชื่อถือของสถาบันการเงินและได้รับการสนับสนุนเป็นอย่างดีเสมอมา
สำหรับด้านลูกหนี้บริษัทมีนโยบายการบริหารลูกหนี้ที่ชัดเจน
และมีความระมัดระวังในการให้วงเงินสินเชื่อกับลูกค้าของบริษัท
รวมทั้งการป้องกันความเสี่ยงจากอัตราแลกเปลี่ยน ซึ่งเกิดจากการนำเข้าวัตถุดิบจากต่างประเทศ
และจำหน่ายผลิตภัณฑ์ให้กับลูกค้าในต่างประเทศ
โดยบริษัทมีการพิจารณาทำสัญญาซื้อขายอัตราแลกเปลี่ยนล่วงหน้าตามความเหมาะสม
ดังนั้นความเสี่ยงทางด้านการเงินของบริษัท โดยเฉพาะด้านสภาพคล่อง จึงมีน้อยมาก

ความเสี่ยงทางด้านวัตถุดิบ

ด้านการจัดหาวัตถุดิบ

การผลิตน้ำมันเครื่อง และจาระบี ต้องอาศัยวัตถุดิบหลัก คือ น้ำมันพื้นฐาน (Base Oil)
ในปัจจุบันประเทศไทยมีบริษัทผู้ผลิตน้ำมันพื้นฐานได้ ดังนั้นบริษัทจึงสั่งซื้อจากภายในประเทศถึง 90%
ของยอดความต้องการใช้ และความเสี่ยงมีน้อยมากที่จะขาดแคลน
เพราะในอดีตบริษัทเคยซื้อจากตลาดต่างประเทศถึง 80% จากผู้ขายหลายแหล่ง

ส่วนการผลิตแบตเตอรี่ วัตถุดิบหลัก คือ ตะกั่ว
ซึ่งสามารถหาซื้อจากผู้จำหน่ายทั้งในประเทศและต่างประเทศได้ง่าย ตลอด 33 ปีที่ผลิตแบตเตอรี่มา
บริษัทไม่เคยมีปัญหาในการจัดหาตะกั่วแต่อย่างใด

ด้านราคาวัตถุดิบ

ราคาวัตถุดิบหลักของกลุ่มบริษัท คือ น้ำมันพื้นฐาน (Base Oil) และตะกั่ว
ยังคงมีความผันผวนตามราคาตลาดโลก ซึ่งในช่วงปลายปี 2546 ปรับตัวสูงขึ้นมาก
ดังนั้นเพื่อเป็นการลดความเสี่ยงในประเด็นดังกล่าว
บริษัทจึงได้พยายามกระจายการจัดซื้อวัตถุดิบจากผู้ผลิตหลายรายทั้งในประเทศและต่างประเทศ

ความเสี่ยงทางด้านเทคโนโลยี

ลักษณะผลิตภัณฑ์ของบริษัทอยู่ในอุตสาหกรรมที่ต้องอาศัยการพัฒนาด้านเทคโนโลยีสูงและทันสมัยเสมอ
กลุ่มบริษัทก็มีการปรับปรุงและพัฒนาคุณภาพของผลิตภัณฑ์โดยสม่ำเสมอ โดยเฉพาะใน ปี 2546 ดังนี้

แบตเตอรี่ บริษัทพัฒนาเทคโนโลยี่ ทั้งตัววัตถุดิบหลักจากตะกั่วพลวงก้าวเข้าสู่ตะกั่วแคลเซี่ยม
อีกทั้งปรับเปลี่ยนจากการผลิตแบตเตอรี่แห้งรอเติมกรด เป็นแบตเตอรี่รุ่นเติมกรดพร้อมใช้งานทันที

น้ำมันหล่อลื่น ได้พัฒนาเทคโนโลยี่ในด้านเครื่องมือตรวจสอบ
และคิดค้นสูตรใหม่ๆเพื่อให้มีน้ำมันหล่อลื่น API สูงทันตลาดสากลอย่างสม่ำเสมอ

ในด้านการผลิตจาระบี ที่ต้องมีเทคโนโลยี่ที่อาศัยทักษะและความชำนาญค่อนข้างสูง
บริษัทได้ปรับปรุงระบบผลิตโดยอาศัยคอมพิวเตอร์เข้ามาช่วยควบคุมเพื่อให้ได้คุณภาพที่ดีและมีมาตรฐาน

อีกทั้งบริษัทได้จัดหาผู้ให้คำปรึกษาที่มีความเชี่ยวชาญเกี่ยวกับเครื่องจักร เครื่องมือตรวจสอบคุณภาพ
และเทคโนโลยี่ใหม่ๆ ซึ่งเป็นผู้ให้คำปรึกษาจากต่างประเทศ และ จากผู้ขายวัตถุดิบหรือ Additive
ซึ่งมีประสบการ์ณในสินค้าของตัวเองเป็นอย่างดี อย่างสม่ำเสมอด้วยเช่นกัน จึงคาดว่า
กลุ่มบริษัทฯจะไม่มีความเสี่ยงแต่อย่างใด

ความเสี่ยงทางด้านสิ่งแวดล้อม

ในการผลิตแบตเตอรี่ เนื่องจากวัตถุดิบหลักคือ ตะกั่ว
ซึ่งอาจจะเกิดความเสี่ยงที่ส่งผลกระทบต่อสภาพแวดล้อม และสุขภาพของพนักงาน
อย่างไรก็ตามบริษัทได้ให้ความสำคัญกับปัญหาดังกล่าว
โดยการปรับปรุงระบบการผลิตแบตเตอรี่ให้เป็นระบบปิด (Closed Loop)
ทำให้มีปัญหาต่อสภาพสิ่งแวดล้อมบริเวณโรงงานและรอบนอกน้อยมาก
นอกจากนี้ภายในกระบวนการผลิตบริษัทได้จัดหาอุปกรณ์ป้องกันอันตรายให้กับพนักงาน ได้แก่ หน้ากาก
และถุงมือ และมีการฝึกอบรมให้พนักงานเข้าใจระบบการทำงาน
รวมทั้งการตรวจสุขภาพของพนักงานเป็นประจำ

สำหรับการผลิตน้ำมันหล่อลื่น และจาระบี ไม่ได้ก่อให้เกิดปัญหามลภาวะแต่อย่างใด
เนื่องจากขั้นตอนการผลิตอยู่ภายในท่อส่งหรือภาชนะปิดตลอดกระบวนการ
และมีของเสียจากกระบวนการน้อยมาก รวมทั้งไม่มีส่วนของการใช้น้ำในการผลิต
จึงไม่เกิดปัญหาทางด้านมลภาวะต่อสิ่งแวดล้อม หรือมีก้อเพียงเล็กน้อย

ความเสี่ยงด้านนี้มีหน่วยงานราชการ คือ กองตรวจสิ่งแวดล้อมโรงงาน กรมโรงงานอุตสาหกรรม
คอยกำกับดูแลอย่างสม่ำเสมอ ปีละ 1-2 ครั้ง
และที่ผ่านมายังไม่เคยมีหนังสือแจ้งว่าบริษัททำให้เกิดปัญหาทางด้านมลภาวะต่อสิ่งแวดล้อมแต่อย่างใด
และจากผลการบันทึกการตรวจโรงงานที่ผ่านมาระบุว่าบริษัทมีระบบกำจัดมลภาวะและรักษาสิ่งแวดล้อมเป็นไปตามมาตรฐาน

การป้องกันความเสี่ยงด้านนี้ คือ บริษัทได้จัดให้มีการตรวจสุขภาพพนักงานเป็นประจำทุกปี
และตรวจวิเคราะห์สภาพแวดล้อมการทำงานโดยรับบริการจากเจ้าหน้าที่จากศูนย์ความปลอดภัยในการทำงาน-นวนคร
และศูนย์อนามัยสิ่งแวดล้อมเขต 1 นนทบุรี
โดยเน้นตรวจวิเคราะห์ปริมาณเข้มข้นของสารตะกั่วในตัวคนและในอากาศ การตรวจระดับแสงสว่าง
การตรวจวัดระดับความดังของเสียง และการตรวจวัดระดับความร้อน ในสถานที่ทำงาน
และปรับปรุงให้ไม่มีความเสี่ยงภัยอย่างสม่ำเสมอ